Document ID: 32012D0186

DELEGIRANI SKLEP KOMISIJE
z dne 3. februarja 2012
o spremembi Direktive 2009/42/ES Evropskega parlamenta in Sveta o statističnih poročilih glede prevoza blaga in potnikov po morju
(Besedilo velja za EGP)
(2012/186/EU)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Direktive 2009/42/ES Evropskega parlamenta in Sveta z dne 6. maja 2009 o statističnih poročilih glede prevoza blaga in potnikov po morju (1) ter zlasti člena 3(4) Direktive,
ob upoštevanju naslednjega:
(1)
Pri pripravi evropske statistike je treba vzpostaviti ravnotežje med potrebami uporabnikov in obremenitvijo dajalcev podatkov.
(2)
Na ravni Unije je bila izvedena tehnična analiza obstoječih podatkov, zbranih na podlagi zakonodaje Unije o statističnih poročilih glede prevoza blaga in potnikov po morju in glede politike razširjanja, zaradi priprave predlogov možnih tehničnih rešitev za čim večjo poenostavitev različnih dejavnosti, potrebnih za pripravo statistik, ob ohranjanju skladnosti končnega rezultata s sedanjimi in predvidljivimi potrebami uporabnikov.
(3)
Na podlagi te analize je treba poenostaviti spremenljivko „smer“ v obstoječi četrtletni statistiki ladijskega prometa v glavnih evropskih pristaniščih ter razjasniti pravni status (obvezno proti neobvezno) ustreznih podatkovnih nizov F1 in F2.
(4)
Poleg tega je treba vzpostaviti usklajeni pravni okvir za neobvezno zbiranje statističnih podatkov o ro-ro kontejnerjih. Razširiti je treba tudi klasifikacijo vrste tovora.
(5)
Nomenklaturo morskih obalnih območij je treba prilagoditi tehničnemu razvoju.
(6)
Direktivo 2009/42/ES je zato treba ustrezno spremeniti -
SPREJELA NASLEDNJI SKLEP:
Člen 1
Priloge I, II, IV in VIII k Direktivi 2009/42/ES se nadomestijo z besedilom iz Priloge k temu sklepu.
Člen 2
Ta sklep začne veljati dan po objavi v Uradnem listu Evropske unije.
Prvo referenčno leto za uporabo tega sklepa je leto 2012, ki zajema podatke za leto 2012.
V Bruslju, 3. februarja 2012

Labels: 8
19